stanford-oval/wikipedia huggingface dataset:
גשר הרכבת הטורקי על נחל באר שבע

| --- | --- |

גשר הרכבת הטורקי מעל נחל באר שבע בשנת 2010. מאחוריו גשר רכבת בן זמננו המחבר בין העיר לאזור התעשייה רמת-חובב
 מידע כללי
 סוג:  גשר רכבת 
 שימוש:  בתחילה לרכבת, בהמשך לכלי רכב של כביש, כיום להולכי רגל, בין התקופות היה סגור.
 כתובת:  דרומית לבאר שבע העתיקה
 מיקום:  באר שבע 
 מדינה:  ישראל 
 הקמה ובנייה
 תקופת הבנייה:  ינואר 1916 – אוגוסט 1916 (כ־214 ימים)
 תאריך פתיחה רשמי:  1916 
 שיטת בנייה:  גשר קשתות
 חומרי בנייה:  אבן מסותתת ומלט
 עלות:  11,000 פרנק צרפתי
 אדריכל:  וינגל, היינריך אוגוסט מייסנר
 מידות
 אורך:  190 מטר
 גובה:  6-7 מטר
 מידע טכני
 מפתחים:  20 
 מידע נוסף:  במשך שנים רבות היה הגשר הארוך ביותר בישראל
 קואורדינטות:  31°14′04″N 34°48′11″E﻿ / ﻿31.234325°N 34.803121°E﻿ / 31.234325; 34.803121
  מפת מיקום  מפה דינמית   (למפת באר שבע מוגדלת) גשר הרכבת הטורקי על נחל באר שבע (למפת באר שבע רגילה) גשר הרכבת הטורקי על נחל באר שבע (למפת צפון הנגב רגילה) גשר הרכבת הטורקי על נחל באר שבע (למפת צפון הנגב מוגדלת) גשר הרכבת הטורקי על נחל באר שבע   he גשר הרכבת הטורקי על נחל באר שבעhe גשר הרכבת הטורקי על נחל באר שבעמפת  __ באר שבע (in English: Beersheba) [‌צפון הנגב‌]מצפון, ממזרח ומערב: __ מועצה אזורית בני שמעון (in English: Bnei Shimon Regional Council) ממזרח: __ עומר (יישוב) (in English: Omer, Israel), __ תל שבע (in English: Tel Sheva) מדרום: __ שגב שלום (in English: Shaqib al-Salam), __ מועצה אזורית מרחבים (in English: Merhavim Regional Council) tabBackground:;tabBorder:#aaa;defaultTab:0;
 
מסדר פרשים טורקים, 1917. גשר באר שבע ברקע.
גשר הרכבת הטורקי על נחל באר שבע הוא גשר קשתות מאבן שנבנה בשנת 1916 בעבודה עברית עבור הצבא העות'מאני, כחלק ממסילת הרכבת מנחל שורק לקוסיימה - מסעף של המסילה המזרחית הצבאית למערב חצי האי סיני, על-מנת להוביל חיילים וציוד צבאי כחלק מהמאמץ הלוגיסטי העות'מאני-גרמני במערכה על סיני וארץ ישראל במלחמת העולם הראשונה. השימוש בגשר פסק במאי 1917; מסילת הרכבת רפיח-באר שבע הבריטית שנשלמה ונחנכה במאי 1918 הגיעה לבאר שבע מצפון מערב, והגשר הטורקי מדרום לעיר נותר ללא שימוש מסילתי גם לאחר שהאזור נפל בידי הבריטים. עד 1920 התנועה בין באר שבע לתחנת המשטרה הבריטית בביר עסלוג' עברה על הגשר. לאחר כיבוש באר שבע במלחמת העצמאות שב והוכשר הגשר למעבר כלי רכב והולכי רגל בין שכונות העיר. גשר רכבת חדש הוקם על שלוחת הרכבת מבאר שבע לרמת חובב.
אורך הגשר הוא 190 מטר, ובמשך שנים רבות היה הגשר הארוך ביותר בישראל. הגשר שופץ והוכשר למעבר הולכי רגל כחלק מתוכנית שיקום ופיתוח של פארק נחל באר שבע.
הקמת המסילה המזרחית

המסילה המזרחית היא המשכה של מסילת השומרון שבתורה מחוברת למסילת העמק. השלוחה עברה דרך ג'נין ועמק דותן לשכם. בשנת 1915 גבר המתח בין האימפריה העות'מאנית לאימפריה הבריטית על רקע השליטה בתעלת סואץ. באותה שנה החלו הטורקים בסיוע גרמני בסלילת מסילת רכבת לאורך השרון השפלה והנגב ולצידה התחנות טולכרם, לוד, ואדי צראר ובאר שבע כאשר תחנת הקצה יועדה לעיר אסמאעיליה שבגדה המערבית של התעלה.
המסילה הייתה ציר אספקה מדמשק לחזית במערכה על סיני וארץ ישראל, ובכך סייעה לניסיון לכיבוש תעלת סואץ. לכן המסילה לבאר שבע כונתה גם המסילה האורכית, משום שהייתה המסילה הראשונה שחצתה את ארץ ישראל לאורכה (בעשורים שקדמו לכך הוקמו בארץ שתי מסילות רוחב - מסילת הרכבת לירושלים ורכבת העמק - והמסילה האורכית נועדה גם כדי לחבר ביניהן). מהנדס הרכבות הגרמני היינריך אוגוסט מייסנר, שתרם רבות להקמת רשת המסילות העות'מאנית (ובפרט להקמתה של מסילת הרכבת החיג'אזית), מונה למנהל העבודות להנחת המסילה.
באוקטובר 1915 נחנכה המסילה האורכית (בשמה הרשמי "סעיף מצרים של מסילת חג'אז") בטקס חגיגי. רכבת מיוחדת יצאה מדמשק דרומה ובתחנת הרכבת ואדי צראר (נקודת הפיצול של מסילת הרכבת לירושלים והמסילה האורכית) עלו עליה אישים רמי-מעלה, ובהם המפקד הטורקי העליון ג'מאל פאשה, קצינים בכירים של צבא האימפריה הגרמנית וצבא האימפריה העות'מאנית וקונסולים אירופאים. עם הגעתם לתחנת הרכבת בבאר שבע שקושטה בדגלי האימפריה העות'מאנית, עברו דרך "שער כבוד" והשתתפו בטקס רב-רושם שכלל מסדר צבאי, תזמורת וקהל רב. כמו כן, נישאו כמה נאומים ונערכה תפילה לשלומו של סולטאן האימפריה. היינריך מייסנר פאשה, מהנדס המסילה, זכה לקבל מדליה על פועלו.
התחנה בבאר שבע נבנתה כתחנה ראשית ברשת המסילות העות'מאנית בארץ ישראל. לכן נבנו בה בית נתיבות, מבנה למנהל תחנה, מגדל מים לקטרים, בית מלאכה לקטרים.
בניית הגשר

באר שבע, שהוקמה בשנת 1900 על הגדה הצפונית של נחל באר שבע, הפכה למרכז הלוגיסטי של מאמץ המלחמה הטורקי לשליטה על מרחבי סיני כהכנה להשתלטות על מרחב תעלת סואץ. אוכלוסייתה גדלה פי ארבעה במהלך שנות המלחמה. מבני ציבור מפוארים כגון בתי ממשל, בתי חולים ובתי ספר נבנו בה. רוב המתיישבים בה היו ערבים מחברון ומעזה, אך גם מאות עובדי הרכבת ומניחי המסילות, שהיו ברובם יהודים, התיישבו בה. הנחל, על אף היותו יבש ברוב ימות השנה, היה מקור החיים בעיירה. כל הבארות באזור זה שאבו מים ממי התהום שמקורם במפלס התת-קרקעי של הנחל. הנחל נחשב לאחד מהנחלים הגדולים והעזים בארץ, במיוחד בתקופות שיטפון. נתון זה היה ידוע למתכנני הגשר שבחרו את המקום שבו הנחל רחב ורדוד. את התוכניות ערך המהנדס הגרמני יוסף וֶנּאגֶל (Josef Wennagel) בירושלים ועל הביצוע הופקד מהנדס הרכבות הגרמני היינריך מייסנר פאשה שניהל את כל הפרויקטים של מסילת הרכבת החיג'אזית.
את הגשר בנו קבלנים יהודים, לאחר שזכו במכרז, השותפים: מיכאל ארליך ואליהו ינובסקי. באחת התקופות הקשות ביותר של היישוב היהודי בארץ ישראל, הם גייסו כ-150 פועלים וכן בעלי מלאכה כסתתים ובנאים יהודים (חלקם הגדול מעולי תימן). הפרויקט זכה לעידודה של ההסתדרות הציונית כערך של עבודה עברית ואמצעי שיכול להקל על היישוב היהודי מלחץ המלחמה. העבודות החלו בכ"ט בטבת ה'תרע"ו (ינואר 1916) בחפירת בורות ליסודות הגשר. תלאות הקבלנים היו רבות, תחילה נהרסו יסודות הגשר בשיטפון, אחר כך פרצה מגפת טיפוס בעיר ורבים מהפועלים חלו וטופלו בבתי חולים שקמו בעיר, חלק מהעובדים נטשו והעבודה הופסקה. בצר להם פנו השותפים לד"ר יעקב טהון מנהל המשרד הארצישראלי לעזרה בגיוס עובדים נוספים. לאחר הצלחת הגיוס התמשכו העבודות עד לאוגוסט באותה שנה (בסך הכל כשישה חודשים) ובמהלכם אף נהרגו פועלים יהודים מהפצצות בריטיות שנועדו לעצור את הבנייה. עלות הבנייה הייתה 11 אלף פרנקים צרפתיים. אך את התשלום הם קיבלו רק לאחר שנה של שחיקה אינפלציונית ושקעו בחובות.
הגשר היה אחד מסדרה של גשרים ומעברי מים מבאר שבע ועד קוסיימה בקדמת סיני. מסילת הרכבת שעברה על הגשר הגיעה עד לעוג'ה אל חפיר ומשם לקוסיימה. בתקופת פעילותו, היה אורכו של קו הרכבת מעפולה לסיני כ-300 קילומטר.
כיום, מסילת הרכבת אינה קיימת עוד אך עדיין ניכרים שרידי הסוללה עליה הונחה המסילה בצד היציאות הדרומיות של באר שבע לכיוון צומת באר משאבים שגם לצדה עדיין נכרים שרידי הסוללה.
לאחר המלחמה

בדומה למסילת העמק הצרה, גם מסילה זו הייתה ברוחב של 105 סנטימטר בלבד. עובדה זו לא סייעה לשימור המסילה לאחר הכיבוש הבריטי. גשר הרכבת בביר עסלוג' פוצץ על ידי הבריטים ב-1917 וגורל גשרים נוספים היה דומה. הגשר היה בשימוש עד 1920, הוא שימש למעבר בין באר שבע לביר עסלוג', שם הקימו הבריטים מחנה ותחנת משטרה. חמש שנים אחר כך פורקה המסילה. תוכניות לפירוק אבני הגשר בשנת 1941 לא התממשו.
כיוון שנבנה כגשר לרכבות לא עלה רוחבו על 4 מטרים. לכן הוא אינו מתאים לנסיעת כלי רכב. למרות זאת, הוכשר הגשר לאחר קום המדינה, לאחר שנסלל עליו כביש אספלט. הגשר נסגר לתנועת כלי רכב בשנת 1962, אך המשיך לשמש בעת שיטפונות כחלופה לגשר אברהם המקשר בין משקי העזר שמדרום לנחל והעיר העתיקה, שהיה באותם ימים גשר אירי.
בשנת 1965 נפגע הגשר בשיטפון שגרם לקריסת אחת האומנות. נעשה ניסיון לתקנה באמצעות גשרון ברזל, אך תיקון זה שרד מספר חודשים, עד לסיום בנייתו של גשר חלופי. מאז הגשר לא היה  בשימוש במשך עשרות שנים.
בשנת 1995 סללה מחדש רכבת ישראל, צמוד למדי לתוואי הישן, הסתעפות קצרה המוליכה מבאר שבע לרמת חובב, לצורך העברת מטענים. בנוסף נבנה גם גשר חדש מבטון בצמוד לגשר הישן.
בשנת 2017 שופץ הגשר לקראת חגיגות מאה שנים לקרב באר שבע, ומאז משמש למעבר הולכי רגל כחלק מתוכנית שיקום ופיתוח של פארק נחל באר שבע.
מבנה הגשר

הגשר בנוי מאבן מסותתת צהבהבה, אורכו המלא הוא 190 מטרים. חלקם על גבי אי סחף באורך 40 מטרים, לגשר 20 קשתות חצי מעגליות חמש במקטע הצפוני לאי ו-15 קשתות  במקטע הדרומי.
טכנולוגיית בנייה זו ידועה למהנדסים מימי הרומאים, קל לשכפלה ולהשיג גשרים או אמות מים ארוכים מאוד, למעשה ללא מגבלה. במבנה זה גם נוח לעקוב אחר תוואי הקרקע ולקבל מסעה אופקית מושלמת שהיא חיונית בגשרי רכבת (על ידי הארכה או קיצור העמודים). כיוון שבנחלי המדבר לא שטות אוניות ניתן להסתפק במפתחים קטנים של ארבעה עד שישה מטרים. כמו כן, חומרי הבניה (אבן, חצץ וחול) קיימים בשפע במדבר וקל יחסית להובילם.
הגשר ושרידי המסילה לסיני

מצב הגשר שפר יחסית לעומת שאר הגשרים בתוואי המוליך לסיני; רוב הגשרים הגדולים על נחל לבן, על נחל הבשור ועל נחל רביבים פוצצו בליל ה-22-23.5.1917 על ידי כוח פשיטה בריטי שכלל חטיבת פרשים מדיוויזיית האנזא"ק ושני גדודי ההנדסה. שרידיהם חרבו, אבניהם המסותתות פורקו ונלקחו, אך עדיין מספר גשרים ומעברי מים מקושתים יפים שרדו וקיימים עד היום, ראוי לציון גשר הרכבת הטורקי על נחל בארותיים ששופץ ומשמש כיום למעבר כלי רכב.
ראו גם

מסילת הרכבת החיג'אזית
היינריך אוגוסט מייסנר
מסילת השומרון
גשר הרכבת הטורקי בנחל האלה
גשר הרכבת הטורקי על נחל בארותיים
הרכבת בארץ ישראל במלחמת העולם הראשונה
לקריאה נוספת

תוכנית השימור של אדריכל יעקב גולן מתוך אתר המועצה לשימור אתרים.
תוכנית שימור הגשר הטורקי 2016- שפר אדריכלים
סקר מצב גשרי הרכבת בקטע שבין באר שבע לעזוז  מתוך אתר מדרשת שדה בוקר.
אמנון גת, ‏שרידים ממלחמת העולם הראשונה לאורך נחל בשור (ואדי עזה) ובסביבתו, קתדרה 117, אוקטובר 2005, עמ' 126-103, אתר 9
הערות שוליים

↑  מפה שהוכנה על ידי צבא בריטניה, 1919 עם סימון הגשר Viaduct (גליון Beersheba), באתר הספרייה הלאומית, אוסף המפות ע"ש ערן לאור
↑  אילנה קוריאל, צפו: המהפך של הגשר הטורקי בבאר שבע, באתר ynet, 12 במרץ 2017
| מסילת הרכבת מנחל שורק לקוסיימה |
| --- | --- | --- |
| אישים | היינריך אוגוסט מייסנר | גשר הרכבת מעל נחל באר שבע |
| תחנות רכבת | תחנת נחל שורק • תחנת א-תינה • תחנת תל-שרע • תחנת באר שבע • תחנת ביר אל-מחטה בביר-עסלוג' | גשר הרכבת מעל נחל באר שבע |
| גשרים על נחלים | נחל שקמה • נחל פטיש • נחל באר שבע • הגשר בביר עסלוג' • נחל לבן • נחל ניצנה • נחל בארותיים | גשר הרכבת מעל נחל באר שבע |
| אתרים | מגדל המים בתחנת באר שבע | גשר הרכבת מעל נחל באר שבע |
| אירועים | פעולת החבלה במסילה לקסיימה • הפצצת תחנת באר שבע | גשר הרכבת מעל נחל באר שבע |
מסילת הברזל הצבאית העות'מאנת בארץ ישראל 1914-1917
אוטובוס נוסע על גשרון הברזל שנבנה מעל חלקו השבור של הגשר בזמן שיטפון, שנות השישים
גשר הרכבת הטורקי מעל נחל באר שבע ולצידו גשר רכבת מודרני
הגשר בשנת 1919
הגשר בשנת 2012
פועלי כל העולם, התאחדו!

על סמל ברית המועצות הוספה הסיסמה על סרטים ב-15 השפות המדוברות ברפובליקות
פועלי כל העולם, התאחדו! היא סיסמה פוליטית ואחת מקריאות הגיוס של המניפסט הקומוניסטי (1848) מאת קרל מרקס ופרידריך אנגלס (בגרמנית: !Proletarier aller Länder, vereinigt Euch). משמעותו המקורית היא "פרולטרים מכל המדינות, התאחדו!", אך עד מהרה זכה לפופולריות באנגלית כ"פועלי העולם, התאחדו! אין לכם מה להפסיד מלבד השלשלאות שלכם!". וריאציה של ביטוי זה ("פועלי כל הארצות, התאחדו") רשומה גם על מצבתו של קרל מרקס. מהות הסיסמה היא שבני מעמד הפועלים ברחבי העולם צריכים לשתף פעולה כדי להביס את הקפיטליזם ולהשיג ניצחון במלחמת מעמדות.
היסטוריה

הביטוי "פועלי כל המדינות, התאחדו!" הופיע לראשונה במסה "איגוד הפועלים" מאת פלורה טריסטן בשנת 1843, חמש שנים לפני המניפסט הקומוניסטי. האיגוד הראשון של הפועלים הבינלאומיים, או "האינטרנציונל הראשון", אימץ את המוטו הזה בעקבות השפעתם של מרקס ואנגלס, ששינו את סיסמת האיגוד מ"כל האנשים הם אחים" ל"פועלי כל הארצות, התאחדו!". המוטו שיקף את רעיונותיהם של מרקס ואנגלס על אינטרנציונליזם פרולטרי, כלומר האחדות של העובדים במדינות השונות למאבק משותף.
הביטוי נושא מספר משמעויות חופפות: ראשית, הוא מבטא את הצורך של העובדים להתאגד על מנת להיאבק עבור זכויותיהם, כמו שכר ותנאים. שנית, הוא קורא לעובדים להתאגד מעבר לאיגודים מקצועיים שונים, ולהתקומם נגד השיטה הקפיטליסטית. ושלישית, הוא מביע את הרעיון כי לעובדים במדינות שונות יש הרבה יותר במשותף ביניהם מאשר בין עובדים למעסיקים במדינה אחת.
הסיסמה שימשה את איגוד הפועלים "פועלי התעשייה של העולם" (IWW) בפרסומים ובשירים, והייתה דומיננטית בהפגנות האחד במאי. היא גם שימשה כמוטו הרשמי של ברית המועצות, והופיעה על סמליה, שטרותיה ועיתוניה, כמו ב"פראבדה". סיסמה זו נותרה בשימוש על ידי מפלגות סוציאליסטיות וקומוניסטיות ברחבי העולם.
הערות שוליים

↑   "פועלי כל הארצות - התאחדו!", כרזה, 1895, באתר הספרייה הווירטואלית של מטח
רוברט סמית' (מוזיקאי)

ערך זה עוסק במוזיקאי הבריטי רוברט סמית'. אם התכוונתם למדינאי האמריקני, ראו .
| --- | --- |

 לידה:  21 באפריל 1959 (בן 65) בלקפול, הממלכה המאוחדת 
 שם לידה:  Robert James Smith 
 מוקד פעילות:  הממלכה המאוחדת 
 תקופת הפעילות:  מ-1978 
 מקום לימודים:  St Wilfrid's Catholic School, Crawley 
 סוגה:  רוק אלטרנטיבי, פוסט-פאנק (Punk), רוק גותי, מוזיקת הגל החדש 
 סוג קול:  טנור 
 שפה מועדפת:  אנגלית 
 כלי נגינה:  גיטרה, צ'לו, מפוחית פה, כינור, גיטרה בס, מקלדת אלקטרונית, בס 
 חברת תקליטים:  גפן רקורדס, האנסה רקורדס, יוניברסל מיוזיק גרופ, פולידור רקורדס 
 בן או בת זוג:  Mary Poole (13 באוגוסט 1988–?) 
 פרופיל ב-IMDb
 חתימה:  
 
רוברט סמית' בהופעה בשנת 2004
רוברט סמית' (באנגלית: Robert James Smith; נולד ב-21 באפריל 1959) הוא זמר, גיטריסט, כותב שירים בריטי וסולן להקת הקיור.
ביוגרפיה

סמית' נולד בבלקפול, אנגליה. יש לו שתי אחיות, מרגרט וג'נט, ואח בשם ריצ'רד.
סמית' אמר על אימו ריטה ש"לא אמורה הייתה ללדת אותי", מה שגם מסביר את פער הגילאים בינו לבין שני אחיו הגדולים. "ולאחר שאני נולדתי, הם לא אהבו את הרעיון של לגדל ילד לבדו אז הם הביאו לעולם גם את אחותי הקטנה, מה שטוב כי הייתי שונא את העובדה שלא תהיה לי אחות קטנה". הוא מתאר את אחותו הקטנה ג'נט כ"עילוי בפסנתר" וה"גאון המוזיקלי של המשפחה" אך ציין שהייתה ביישנית מידי מכדי להיות אמנית המופיעה ובעלת קריירה מוזיקלית משל עצמה. ג'נט נישאה לגיטריסט להקת הקיור לשעבר, פורל תומפסון, אותו הכירה מילדות.
סמית' גדל על פי הנצרות קתולית. סמית היה תלמיד מצטיין בעל ציונים גבוהים, אך לאחר מכן העביר את הפוקוס שלו למוזיקה. הוא התחיל ללמוד גיטרה בגיל 11, והושפע מהביטלס, ניק דרייק, ג'ימי הנדריקס ודייוויד בואי.
כשהיה נער, פעם אחת הוא בא לבית הספר לבוש בשמלת קטיפה שחורה, רק כדי לזעזע את כולם, ובפעם אחרת הוא ערך קונצרט צדקה למורה הומו שפוטר.
סמית' הוא הסולן בלהקה מאז היווסדה בשנת 1976, והוא החבר היחיד בלהקה שנשאר בה במשך כל השנים. בעבר היה חבר בהרכב הלהקה סוזי והבאנשיז ובלהקה נוספת בשם "The Glove" שלא החזיקה מעמד לאורך זמן. סמית' זכה להיכלל עם להקת הקיור בהיכל התהילה של הרוק אנד רול בשנת 2019.
סמית' נוטה להיות סגור מבחינת דעותיו האישיות, ואמר בעבר שהוא נוטה להרגיש שלא בנוח בראיונות ובשיחות עם זרים, ואינו נוהג להביע עניין במפגשים כאלו. בנוסף לכך, למרות שיש לו נוכחות ברשתות חברתיות מרובות, הוא אינו פעיל ברובן והחשבונות משמשים בעיקר על מנת למנוע נוכחות של מתחזים ברשתות אלו. סמית' מגדיר את עצמו כ"בחור מהסוג הליברלי" אבל גם מהסוג ש"מרגיש לא בנוח עם מוזיקאים פוליטיים". בעבר הוא התהדר בסלוגן "אזרחים, לא נתינים" שהתנשא על גבי הגיטרה שלו בשנים 2012–2013 בסיור ההופעות של הלהקה
ביוגרפיה > זוגיות

סמית' נשוי למרי תרזה פול (נולדה ב-3 באוקטובר 1958) אותה פגש בבית הספר כאשר היה בן 14 במהלך שיעור דרמה. סמית' התחתן עם מרי תרזה פול בשנת 1988, כאשר היה בן 29. הוא כתב את השיר "Lovesong" כמתנת חתונה לאשתו.
לזוג אין ילדים בהתאם להחלטתם בשלב מוקדם של חייהם המשותפים שהם אינם מעוניינים בילדים. סמית' אמר שהוא מתנגד לכפות חיים על אחר והוסיף כי הוא "לא מרגיש אחראי מספיק על מנת להביא ילדים לעולם". לזוג יש יחד כ-25 אחיינים ואחייניות. סמית' חשף בשלב כלשהו כי בתקופה המוקדמת בקריירה שלו, מרי לא תמיד הייתה שותפה לביטחון שהיה לו ולחזון שלו להצלחת להקת הקיור, מה שהיה עבורו גורם משמעותי בהנעת הפעילות של הלהקה ולעשות הכל כדי שעתידה של הלהקה יהיה מובטח.
על פי מאמר בעיתון דיילי אקספרס מרי נהגה לעבוד בתור דוגמנית וגם הייתה אחות מוסמכת במקצועה שטיפלה בילדים עם מוגבלות שכלית. אבל כאשר להקת הקיור החלה להצליח מבחינה כלכלית באמצע שנות ה-80, מרי ויתרה על עבודתה על מנת שבני הזוג לא יצטרכו לשהות פרקי זמן ארוכים בנפרד. כשהלהקה הקליטה את האלבום Wish, באולפני The Manor באוקספורדשייר בשנים 1991–1992, בין שאר החפצים שהיו תלויים על הקיר הייתה תלויה גם "טבלת המשוגעים של האולפן" בה דורגה מרי במקום השני.
סגנון: דמות בימתית ומראה חיצוני

אחד מסימני ההיכר של סמית' הוא השפתון האדום הבוהק שהוא נוהג למרוח על שפתיו, ותסרוקתו המשונה והפרועה, עם קצוות חדים לא אחידים. מעבר למראה המוחצן, לסמית' יכולות קוליות ומוזיקליות מגוונות, ובמהלך שלושה עשורים עבר תהליך מוזיקלי משמעותי ומגוון. הוא נחשב אחד המוזיקאים שעזרו להגדיר את הסגנון המוזיקלי המזוהה ביותר עם שנות ה-80: הגל-החדש. בתחילת דרכו ניגן עם להקת "הקיור" פופ גיטרות רזה, עבר בהמשך לנגן פוסט-פאנק מונוטוני, ובסופו של דבר היה שותף לעיצוב סגנון אינדי-פופ-רוק המורכב, הכולל נוכחות מסיבית של גיטרות וקלידים.
סמית החל לעצב את מה שמזהה אותו ואת הסימנים המסחריים שלו בהופעה החיצונית (שפתון אדום בוהק מרוח, אייליינר שחור, עור חיוור, שיער שחור פרוע, בגדים שחורים ונעליים ייחודיות) כבר בתחילת שנות השמונים, בערך באותה תקופה בה תפסה תאוצה תת התרבות הגותית. בכל אופן, סמית' דחה את המחמאות על כך שהוא היה זה שהוביל את הטרנד, וטען שמדובר בצירוף מקרים ומדובר בסגנונות דומים, ושהוא עצמו אימץ את הסגנון הזה הרבה לפני שהיה מפורסם, ואמר שזה "מעורר רחמים שהסגנון הגותי עדיין משויך ללהקת הקיור". הסגנון הקודר של האלבומים המוקדמים של הלהקה, בשילוב עם אישיותו של סמית' על הבמה, ביססו את הדימוי הרוק גותי של הלהקה. האסתטיקה של הלהקה עברה מעגום לרוק פסיכדלי עם אלבומם 'The Top' שיצא בשנת 1984. בשנת 1986 סמית' שינה את הדימוי שדבק בו והופיע על הבמה ובעיתונות במראה ספורטיבי, שיער קצר וחולצות פולו, סגנון שתועד בהופעה המצולמת שלהם בצרפת בשנת 1986, The Cure in Orange. התספורת החדשה הזו של סמית' אף תועדה בחדשות MTV.
למרות שהתדמית הציבורית של סמית' עלולה להיתפס כמדוכאת ועגמומית, הוא הצהיר כי שיריו אינם משקפים כיצד הוא מרגיש כל הזמן או ברובו: "כשכתבנו את האלבום "דיסאינטגריישן", ...זה היה בערך איך שהרגשתי אז, ומה שעשיתי. אבל זה לא שאני ככה כל הזמן. זה הקושי שיש בכתיבת שירים הנתפסים כמדכאים מעט. אנשים נוטים לחשוב שאתה ככה כל הזמן. אבל אני לא חושב ככה. אני פשוט לרוב כותב כשאני מדוכא".
סגנונות קוליים

לסמית' יש מנעד קולי בתחום הטנור. בתחילת דרכה של להקת הקיור, סמית' השתמש בסגנון ווקאלי רך בהקלטות הדמו של השירים "10:15 Saturday Night" ו-"Boys Don't Cry" ובסגנון של פאנק רוק ייחודי בהקלטת השיר ""I Just Need Mysel". שני הסגנונות הווקאליים האלו נותרו מאחור וסגנון ווקאלי שלישי הופיע בעת הקלטת האלבום של הקיור "Three Imaginary Boys". הסגנון החדש אותו ניתן היה לשמוע באלבום זה, הפך להיות החתימה הקולית של סמית' והסגנון הקולי המזוהה עימו ביותר, אשר הוא נטש מאוחר יותר. בערך באותה תקופה סמית' אמר שהוא רוצה לשפר את השירה שלו, הפוך מהמטרה עליה הצהיר בשנת 1984: בסרט הדוקומנטרי Ten Imaginary Years הוא סיפר כי הוא במכוון ניסה לשיר גרוע באלבום The Top.
שיתופי פעולה

סמית' היה מעורב בפרויקטים מוזיקליים רבים, ביניהם עבודה עם "סוזי והבאנשיז" ופרויקט צדדי עם סטיבן סרבין בלהקה שנקראה "The Glove".
בשנת 1998 תרם סמית' את קולו לפרק בסדרה סאות' פארק בו הוא מציל את העולם מפני ברברה סטרייסנד שהפכה למפלצת ענק המחריבה את העיירה.
בשנת 2000, סמית' שיתף פעולה עם דייוויד בואי וריבס גבריאל בשיר "Yesterday's Gone" מתוך האלבום "Ulysses (Della Notte)".
בשנת 2003, סמית' שיתף פעולה עם להקת הפופ פאנק, בלינק-182, בשיר "All of This" מתוך אלבומם "Blink-182"
ב-2004, סמית' תרם את קולו ברמיקס של להקת "Blank & Jones", "A Forest". באותה שנה הוא גם השתתף בלהיט המועדונים של ג'וניור ג'ק, "Da Hype".
בנובמבר אותה שנה, הוא הצטרף להופעות של פלסיבו כדי לשיר איתם את השיר "Without You I'm Nothing".
ב-2005, סמית' שיתף פעולה עם בילי קורגן, והם ביצעו גרסת כיסוי לשיר של בי ג'יז, "To Love Somebody". השיר נכנס לאלבום הסולו הראשון של קורגן שנקרא "The Future Embrace".
בשנת 2006 סמית' שיתף פעולה עם להקת פיית'לס באלבומם "To All New Arrivals" וביצע איתם שיר בשם Spiders, Crocodiles & Kryptonite (עכבישים, קרוקודילים וקריפטונייט) בו שולבו סמפלים מהשיר המצליח "Lullaby" של הקיור.
בדצמבר אותה שנה, סמית' הופיע עם קורן ב-MTV Unplugged עם השיר "Make Me Bad / In Between Days".
ב-2007, סמית' השתתף בסינגל של פול הארטנול, "Please" מתוך אלבומו " The Ideal Condition".
ב-2010 השתתף בסינגל Not in love של קריסטל קאסלס.
ב-2020 השתתף סמית' בשירם של גורילז "Strange Timez" מתוך אלבומם "Song Machine, Season One: Strange Timez".
ראו גם

הקיור
פוסט-פאנק
רוק פסיכדלי
רוק אלטרנטיבי
הערות שוליים

↑  Eric Weisbard, Pop When the World Falls Apart, 2012-04-06 doi: 10.1215/9780822394693
↑  Frank Thuijsman, Stochastic Games and Applications, Dordrecht: Springer Netherlands, 2003, עמ' 195–204
↑  Rock & Roll Hall of Fame - 2019 Inductees, www.rockhall.com
↑  Pattison, Louis (2011-09-09). "The Cure's Robert Smith: 'I'm uncomfortable with politicised musicians'". The Guardian (באנגלית בריטית). ISSN 0261-3077. נבדק ב-2019-04-21.
↑  Reading Festival, Richfield Avenue, Reading, The Independent, ‏2012-09-02 (באנגלית)
↑  The Cure 1986, www.picturesofyou.us
↑  Robert Smith - What becomes of the broken-hearted?, The Independent, ‏2008-11-07 (באנגלית)
↑  Robert Smith Happy Without Children, Contactmusic.com, ‏2004-07-23
↑  Mary Collins, Interview with Michelle Collins, Iowa Journal of Literary Studies 11, 1991, עמ' 1–18 doi: 10.17077/0743-2747.1338
↑  &NA;, NUTRITION TODAY ORIENT EXPRESS, Nutrition Today 10, 1975-07, עמ' 22–26 doi: 10.1097/00017285-197507000-00021
↑  Robert Smith: Not Goth, Has Writer’s Block, Stereogum, ‏2006-12-06
↑  THE CURE BIOGRAPHY, web.archive.org, ‏2013-07-03
↑  The holy hour, web.archive.org, ‏2015-11-07
| --- | --- |
בקרת זהויות :  NLI: 987007409762605171  BIBSYS: 5010703  BnF: cb12075509k (data)  GND: 134524713  ISNI: 0000 0001 1446 7064  LCCN: nb2006002212  MusicBrainz: 7d1a1624-784b-4f89-8ff9-b9b493cd059d  NKC: xx0028332  NTA: 071868208  SUDOC: 157156540  VIAF: 66490823   WorldCat (עם VIAF): 66490823
מונטרז הארל

| --- | --- |

הארל בשנת 2022
 לידה:  26 בינואר 1994 (בן 30) טארבורו שבקרוליינה הצפונית, ארצות הברית
 עמדה:  סנטר
 גובה:  2.01 מטר
 מכללה:  אוניברסיטת לואיוויל (2012–2015)
 דראפט:  בחירה מספר 32, 2015 יוסטון רוקטס
 קבוצות כשחקן
 2015–2017   2015–2016   2017–2020   2020–2021   2021–2022  2022   2022–2023:  יוסטון רוקטס   ←ריו גראנדה ואלי וייפרס   לוס אנג'לס קליפרס   לוס אנג'לס לייקרס   וושינגטון ויזארדס   שרלוט הורנטס   פילדלפיה 76'
 הישגים כשחקן
 השחקן השישי של העונה ב-NBA‏ (2020)  זכייה באליפות המכללות (2013)
מוֹנְטרֶז דשיי הארל (באנגלית: Montrezl Dashay Harrell; נולד ב-26 בינואר 1994) הוא כדורסלן אמריקאי המשחק בעמדת הסנטר באדלייד 36' מליגת העל האוסטרלית בכדורסל.
קריירת תיכונים ומכללות

הארל נולד וגדל בעיר טארבורו שבקרוליינה הצפונית, ובשנתו האחרונה בתיכון עבר ללמוד באקדמיה הצבאית "הארגרייב" שבצ'אתם, וירג'יניה, בה למדו בעבר כדורסלנים רבים דוגמת לארי בראון, דייוויד וסט, ג'וש הווארד, ג'ו אלכסנדר וטרי רוזיר. בעונתו היחידה בקבוצת הכדורסל של הארגרייב רשם ממוצעים של 25.2 נקודות ו-13.6 ריבאונדים למשחק, והצעיד את קבוצתו למאזן ניצחונות 38–1 כאשר ההפסד היחיד היה בגמר אליפות התיכונים של וירג'יניה.
בין השנים 2012–2015 למד באוניברסיטת לואיוויל, ושיחק בקבוצת הכדורסל שלה תחת המאמן אסף בראל. בעונתו הראשונה בלואיוויל קלע 5.7 נקודות למשחק כמחליפו מהספסל של גורג'י ג'נג, וזכה עם הקבוצה באליפות טורניר המכללות. בעונה העוקבת הפך הארל לשחקן מפתח בקבוצה, ובעונתו השלישית הוביל אותה, לצד טרי רוזיר, להעפלה לשלב רבע גמר אליפות המכללות ("Elite Eight"). בשתי עונות אלו, בהן העמיד ממוצעים של כ-14.8 נקודות ו-8.8 ריבאונדים למשחק, נבחר לחמישיות העונה של מחוז ה-ACC.
קריירה מקצועית > יוסטון רוקטס

הארל נלקח על ידי יוסטון רוקטס בבחירה ה-32 של דראפט ה-NBA‏ 2015. הארל פתח את עונת הרוקי שלו בצורה מבטיחה כשקלע 17 נקודות כבר במשחקו השני ב-NBA, אך עד סיום העונה לא קלע יותר מ-10 נקודות באף משחק, וסיים את העונה עם ממוצע של 3.6 נקודות למשחק בלבד. לאורך אותה עונה נשלח פעמים רבות לשחק בריו גראנדה ואלי וייפרס, קבוצת הבת של הרוקטס בליגת הפיתוח, והרשים במדיה עם ממוצעים של 24.3 נקודות, 9.3 ריבאונדים ו-2.4 חסימות למשחק. בעונה הבאה, עם מינויו של מייק ד'אנטוני לתפקיד מאמן הרוקטס, קיבל הארל דקות משחק מרובות כמחליפם מהספסל של ראיין אנדרסון וקלינט קפלה, וסיפק 9.1 נקודות למשחק ב-65.2% קליעה מהשדה.
קריירה מקצועית > לוס אנג'לס קליפרס

לקראת עונת 2017/2018 הועבר הארל בטרייד ללוס אנג'לס קליפרס, יחד עם שישה שחקנים נוספים, בתמורה לרכז כריס פול. באותה עונה המשיך להציג יכולת יציבה כמחליף עם 11 נקודות למשחק ב-63.5% קליעה מהשדה – האחוז השלישי הכי גבוה בליגה (אחרי קלינט קפלה ודיאנדרה ג'ורדן). ב-24 ביולי 2018 חתם בקבוצה על הארכת חוזה לשנתיים נוספות עבור כ-12 מיליון דולר.
עונת 2018/2019 הייתה הטובה ביותר של הארל עד אז; הוא קלע 16.6 נקודות למשחק, ועזר לקבוצה להשיג את המקום השמיני במערב בלי כוכב מובהק. בעונה העוקבת רשם שיאי קריירה של 18.6 נקודות ו-7.1 ריבאונדים בממוצע למשחק, שוב כשחקן ספסל, וזכה בתואר השחקן השישי של העונה ב-NBA.
קריירה מקצועית > לוס אנג'לס לייקרס

לקראת עונת 2020/2021 חתם על חוזה בלוס אנג'לס לייקרס, אלופת העונה הקודמת.
קריירה מקצועית > וושינגטון ויזארדס

במהלך דראפט 2021 הועבר יחד עם קנטביוס קולדוול-פופ וקייל קוזמה לוושינגטון ויזארדס, כחלק מטרייד בין 5 קבוצות, במסגרתו צירפו הלייקרס את ראסל וסטברוק.
קריירה מקצועית > שארלוט הורנטס

ב-10 בפברואר 2022 הועבר בטרייד לשארלוט הורנטס תמורת איש סמית'.
קריירה מקצועית > פילדלפיה 76

ב-13 בספטמבר 2022 חתם בפילדלפיה 76'.